Guvernul a prelungit până la finalul lunii iunie perioada până la care pot fi acordate ajutoarele în bani pentru refugiații ucraineni
Data publicării:
Executivul a prelungit cu trei luni, până la data de 30 iunie 2024, prin ordonanţă de urgenţă, perioada până la care pot fi acordate sumele forfetare pentru acoperirea costurilor de masă şi cazare pentru beneficiarii protecţiei temporare provenind din zona de conflict din Ucraina, informează news.ro.
Actul normativ modifică art. 1 alin. (10) şi (11) din Ordonanţa de urgenţă a Guvernului 15/2022 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina, mai arată comunicatul de presă al Executivului.
Cheltuielile pentru acordarea sumelor forfetare pentru hrană şi cazare vor fi suportate iniţial din fondul de rezervă bugetară, potrivit OUG nr.15/2022.
Ulterior, bugetul de stat va fi întregit 17.163.270 euro, sumă provenită de la Uniunea Europeană, în cadrul apelului de proiecte depus de Departamentul pentru Situaţii de Urgenţă.
Contribuţia Uniunii Europene se acordă cu condiţia modificării perioadei de acordare a sumelor forfetare şi după data de 31 martie a.c., şi aprobării de către Comisia Europeană a variantei revizuite a Programului Naţional 2021-2027 Azil, Migraţie şi Integrare, mai indică sursa citată.